text: ​17 студзеня лідар «Гавары праўду» сустрэлася са старшынёй Цэнтральнай выбарчай камісіі Лідзіяй Ярмошынай.
  Паводле Таццяны Караткевіч, абмяркоўваліся дзьве тэмы: вынікі першага этапу мясцовых выбараў і неабходнасьць зьменаў выбарчага заканадаўства.
  «Я прывяла такі прыклад. „Гавары праўду“ вылучала ў склад выбарчых камісій некалькі дзясяткаў чалавек. А ўключылі толькі аднаго. Мы бачылі, як мясцовая вэртыкаль проста блякуе зьяўленьне альтэрнатывы. Сёлета ўлады вельмі часта тлумачылі дэмакратычным прэтэндэнтам неўключэньне іх у выбарчыя камісіі адсутнасьцю досьведу такой працы. Таму я прапанавала старшыні ЦВК надалей зрабіць абавязковай норму абнаўленьня складу камісій», — сказала лідар «Гавары праўду».
  «Спадарыня Ярмошына сказала мне, што зьмены рыхтуюцца. І, магчыма, нават больш глябальныя, чым касмэтычныя», — сказала Караткевіч.
  Таксама ўчора лідара «Гавары праўду» зарэгістравалі кандыдатам у дэпутаты Менгарсавету па Заслаўскай выбарчай акрузе № 40.